Vulkanfeber på Island: – Elsker det!
VOGAR, ISLAND (VG) Mens de glødende massene flyter ut av vulkanen, strømmer skuelystne på Island til utkikkspunkter for å se. Island ble natt til tirsdag rystet av et lenge fryktet vulkanutbrudd i nærheten av bygda Grindavík på Reykjanes-halvøya. Siden da har nettaviser, TV-sendinger og ikke minst sosiale media vært fulle av film og bilder av det spektakulære naturfenomenet.  For selv om utbruddet kommer med store økonomiske kostnader, og innbyggerne i Grindavík har måttet forlate sine hjem, er utbruddet også kilde til stor fascinasjon. Tirsdag kveld hadde Gudbjørg Ragnarsdottir (58) tatt med seg tre av barnebarna sine på en liten høyde ikke langt fra Vogar, som har utsikt ned mot den evakuerte bygda Grindavík.  Kun tre kilometer unna bygda flommer lavaen – se video:  VG treffer fire par store øyne som gnister av iver i det de spaserer ned fra et utkikkspunkt i kveldsmørket. – Man kan jo nesten ikke si det, men ... vi elsker det! Jeg synes det er helt fantastisk – akkurat nå – fordi det ikke har skadet noen, sier Gudbjørg Ragnarsdottir til VG. – Det er veldig kult, legger Ivar (11) til, og bekrefter bestemorens kommentar om at man føler seg liten foran natur som dette.  – Vakkert Veien ned mot Grindavík er stengt, og bevoktet av sivilforsvaret og politiet, men rundt sperringene, på høyder over alt i nærheten og langs motorveien står det tett i tett med biler parkert tirsdag kveld. Folk tasker ut i snøen i retning vulkanen der fremme, med mobilene fremme, både lokale og turister. – Dette er en del av den islandske kulturen. Vi lever på en øy som er full av utbrudd, jordskjelv og snøskred, så vi er vant til å forholde oss til naturen og vise varsomhet i møte med den, sier bestemor Gudbjørg til VG.  – Er du ikke redd for hva som kan skje hvis lavaen fortsetter å bevege seg? – Da må jeg sannsynligvis flytte fra huset mitt!, sier Gudbjørg og setter i et gapskratt.  Hvis du velger å bo her på Island, så er dette en del av pakken, mener hun.  – Vi elsker dette. Det er bare så vakkert. – Pølser på lavaen Et par minutter videre langs motorveien i retning hovedstaden Reykjavik, treffer vi Adonis Sekaljas fra Hellas og hans polske venninne Silvia. De to kommer traskende tilbake til parkeringen gjennom snøen. Tyve minutter der fremme er den beste utsikten, lover Adonis. Han sier det er fjerde utbruddet han har opplevd på de åtte årene han har bodd på Island. – Det er bare noe fantastisk vakkert å se. Du får se naturens krefter. Og særlig nå med snøen, er fargene spektakulære.  – Er dere ikke redde?  – Nei, det er jo ikke noe du kan gjøre med det, sier Silvia.  – Du lærer deg å bare leve med det. Det først utbruddet jeg var med på, grillet vi pølser på lavaen, flirer Adonis.  De to regner med at vulkantitting blir primæraktiviteten til mange i dagene fremover, og håper at redningsmannskaper lager en trygg og god sti der skuelystne kan gå for å komme til de beste utkikkspunktene. – Og hvis noen er litt smarte så begynner de å ta betalt for parkeringen her. Det hadde blitt innbringende!, spøker han
Vulkanutbrudd på Island nær bygda Grindavik på Reykjanes-halvøya Innbyggere i Grindavik har måtte evakuere sine hjem  Til tross for faren, er vulkanutbruddet en fascinerende opplevelse for mange, både lokale og turister Vulkanutbrudd er en del av den islandske kulturen og naturen